टाइम8, कक्राझार, आगष्ट 29: आदिबासि हारिनि गायनाय फुनायजों गोथौयै सोमोन्दो गोनां फोर्बो करम फोर्बोखौ भाद्र- आसिन दानाव गुबुन-गुबुन जिल्ला महकुमाफोराव फालिनायजों लोगोसे देग्लायबो कक्राझार जिल्लानि कारिगाव जयफुर गेजेर- गोजौ फरायसालिनि लांदां गेलेग्रा फोथाराव दुलाराय आसाम आदिबासि फरायसा आफाद सुंदयै आसानि कक्राझार जिल्ला आफादनि बानजायनायाव खुंफुंनाय जायो। हाबाफारि बायदियै फुङाव आदिबासि माहारिनि राव- हारिमु थामोन्थाखौ रैखाथि होनांगौनि दाबिजों हान्जा सुरनाय हाबाफारि मावफुङो। बे हाबाफारियावनो मोन ड’ जौगाखां माहारिखौ ट्राइबेलनि गनायथि होनांगौनि दाबिजों लोगोसे आदिबासि हारिनि उराव, सान्ताली, कारिया, गड़ मुन्डा आरो हपानखौ ट्राइबेलनि गनायथि होनांगौनि गोख्रों दाबि दैखाङो।